Shopzilla - Checkpoint laptop case, Case Logic, Black, Fleece Backpacks
Handbags & Luggage › Backpacks › Black › Case Logic › Fleece › checkpoint laptop case
Ads related to checkpoint laptop case case-logic black fleece Jesaya 5 | Beibele Inthaneteng | Phetolelo ya Lefase le Lefsa
5 Anke ke opelele moratiwa wa ka koša ya gagwe mabapi le serapa sa gagwe sa merara.+ Moratiwa wa ka o kile a ba le serapa sa merara mmotong wa mobu o nonnego.
2 O ile a se lema a ba a epolla maswika go sona gomme a bjala morara o mobotse o mohwibidu, a aga le tora gare ga sona.+ E bile o be a epile segatelo sa morara go sona.+ O be a holofetše gore se tla enywa diterebe+ tše dibotse, fela sa enywa diterebe tša naga.+
3 “Lena badudi ba Jerusalema le batho ba Juda, hle ahlolang magareng ga ka le serapa sa ka sa merara.+
4 Nka dira’ng serapeng sa ka sa merara seo ke sego ka hlwa ke dira selo go sona?+ Ke ka baka la’ng ke re mola ke holofetše gore se enywe diterebe tše dibotse, eupša sa fela se enywa diterebe tša naga?
5 Anke ke le tsebiše seo ke tla se dirago ka serapa sa ka sa merara: Ke tla tloša legora+ la sona, sa tšhungwa.+ Ke tla phušola morako wa sona wa maswika, sa gatakelwa.+
6 Ke tla se senya.+ Se ka se ke sa thenwa le ge e le go hlagolwa.+ Se tla mela meetlwa le mefoka;+ ke tla laela maru gore a se ke a se nešetša pula.+
7 Serapa sa merara+ sa Jehofa wa madira ke ba ntlo ya Isiraele, ge e le batho ba Juda ke tšhemo yeo a bego a e rata.+ O be a holofetše gore ba tla ahlola ka toka,+ fela ba roba molao; a holofetše gore ba tla dira go loka, fela ba baka dillo.”+
8 Go madimabe bao ba hlomaganyago dintlo+ le bao ba ikokeletšago mašemo go fihlela go se sa na sekgoba+ gomme lena le dutše seng sa lena nageng!
9 Jehofa wa madira o nkenetše ke hlwaile tsebe gore le ge dintlo tše dintši e le tše dikgolo e bile e le tše dibotse, e tla ba dilo tšeo di tlogago di tlaba, tša se be le badudi.+
10 Ka gobane serapa sa merara sa diakere+ tše lesome* se tla ntšha legapa* letee, ge e le nkgo*+ ya mabele e tla ntšha seroto* setee.+
11 Go madimabe bao ba tsogago e sa le ka masa ba yo nyaka bjala,+ ba bo dulela go fihlela bošego gore bo ba tage!+
12 Menyanyeng ya bona go letšwa diharepa le dikwadi, meropa le dinaka gomme go nwewa beine;+ eupša ga ba re selo ka modiro wa Jehofa, e bile ga ba bone mediro ya diatla tša gagwe.+
13 Ka baka leo setšhaba sa ka se tla ya bothopša ka ge se sa ntsebe;+ bahlomphegi+ ba sona ba tla bolawa ke tlala gomme batho feela ba tla nyorwa.+
14 Ka gona Bodulabahu* bo kganyoga go ba kwametša gomme bo ahlame go feta tekanyo;+ bahlomphegi ba motse, batho feela, ba mašata le ba ba thabilego ba tla fologela go bjona.+
15 Motho o tla inamišwa e bile o tla kokobetšwa gomme le mahlo a baikgogomoši a tlo kokobetšwa.+
16 Jehofa wa madira o tla godišwa kahlolong,+ Modimo wa therešo, yena Mokgethwa,+ o tla ikgethagatša ka go ahlola ka go loka.+
17 Dikgapana di tla fula go etša ge di fula mafulong a tšona; badiiledi ba tla ja tša megola yeo e kilego ya ba le diphoofolo tše di nonnego.+
18 Go madimabe bao ba gogago phošo ka manti a bofora gomme ba goga sebe bjalo ka ge eka ke ka diteu tša kariki;+
19 bao ba rego: “Anke modiro wa gagwe o akgofe; anke o tle kapejana gore re o bone; anke morero wa Mokgethwa wa Isiraele o phethege gomme re o tsebe!”+
20 Go madimabe bao ba rego botse ke bobe gomme ba re bobe ke botse,+ bao ba rego leswiswi ke seetša gomme seetša ba re ke leswiswi gotee le bao ba rego se se galakago se bose gomme se se bose ba re se a galaka!+
21 Go madimabe bao ba iponago ba hlalefile e bile ba nagana gore ba na le temogo!+
22 Go madimabe bao e lego bagale ba go nwa beine le bao ba nago le matla a go hlakanya bjala,+
23 bao ba rego yo kgopo o lokile ka ge ba bona letsogo-le-kobong,+ le bao ba amogago moloki go loka ga gagwe!+
24 Ka gona, go etša ge mollo o fiša mahlaka+ gomme bjang bjo bo omilego bo felela kgabong ya mollo, le modu wa bona o tla bola wa nkga wa seuta,+ matšoba a bona ona a tupa go etša lerole, ka gobane ba ganne molao wa Jehofa wa madira,+ e bile ba nyaditše lentšu la Mokgethwa wa Isiraele.+
25 Ke ka lebaka leo bogale bja Jehofa bo tuketšego setšhaba sa gagwe, o tla se otlollela seatla sa gagwe gomme a se otla.+ Dithaba di tla thothomela+ gomme ditopo tša bona di tla etša ditšhila mekgotheng.+
Ka baka leo bogale bja gagwe ga se bja phohlela, eupša o sa dutše a otlolotše seatla sa gagwe.
26 O emišeditše setšhaba se segolo sa kgole sefoka,+ a se leletša molodi se le magomong a lefase;+ ge e le sona se tla tla se akgofile.+
27 Ga go yo a lapilego le yo a kgopšago go sona. Ga go yo a otselago le yo a robalago. Mapanta a lego mathekeng a bona ga a bofologe, e bile marala a diramphašane tša bona ga a kgaoge;
28 ka gobane mesebe ya bona e louditšwe gomme mara a bona ka moka a ngangegile.+ Ditlhako tša dipere tša bona di thata go etša legakabje,+ maotwana a dikoloi tša bona a kitima go etša ledimo.+
29 Go bopa ga bona go etša ga ditau, e bile ba bopa go etša ditawana tša mariri.+ Ba tla bopa le go swara sebolawa gomme ba sepele le sona se lotegile, gwa se be le mohlakodiši.+
30 Letšatšing leo ba tla se bopela go etša ge lewatle le duma.+ Motho o tla lebeledišiša nageng a bona leswiswi le le tlaletšago;+ seetša le sona se swifaditšwe ke mogodi.
^ Go bonagala e šupa lefelo la bogolo bja mo e ka bago dihektare tše nne.
^ Ka Seheberu ke “bathe,” yeo e ka bago dilithara tše 22.
^ Ka Seheberu ke “homere,” yeo e ka bago dilithara tše 220.